**Fforwm Rhanbarthol Rhanddeiliaid De-ddwyrain Cymru**

**06/06/23**



**Adroddiad o’r cyfarfod**

**Meeting report**

Fforwm Rhanddeiliaid Rhanbarthol Cymru a’r Gororau

Cyfarfu’r Fforwm ar 6 Mehefin 2023, 10:30 – 11:00 BST.

**Yn bresennol**

**Aelodau’r Fforwm**

|  |  |  |
| --- | --- | --- |
| Carolyn Brownell | Cyfarwyddwr Marchnata a Chyfathrebu, FOR Cardiff |  |
| Clare Cameron | Swyddog Datblygu Prosiectau, Cyngor Caerdydd |  |
| Clive Campbell | Rheolwr Peirianneg Trafnidiaeth, Cyngor Caerffili |  |
| Jason Dixon | Pennaeth Datblygu Busnes a Thwf Cynhwysol, Cyngor Caerdydd |  |
| John Gibson | Rheolwr Datblygu Trafnidiaeth a Rhwydwaith, Cyngor Caerdydd |  |
| Adrian Morgan |  |  |
| Kevin Sales | Swyddog Trafnidiaeth Teithwyr, Cyngor Pen-y-bont ar Ogwr |  |
| Rebecca Smith | Cynlluniwr Trafnidiaeth, Cyngor Rhondda Cynon Taf |  |
|  |  |  |

**Trafnidiaeth Cymru**

|  |  |  |
| --- | --- | --- |
| Kelsey Barcenilla | Rheolwr Rhanddeiliaid (Metro Canolog a’r Bae) |  |
| Jessica Clement (Cadeirydd) | Rheolwr Rhanddeiliaid, De-ddwyrain Cymru |  |
| Eleanor Crowley | Swyddog Ymgysylltu â’r Gymuned, De-ddwyrain Cymru |  |
| Lois Park | Pennaeth Ymgysylltu â’r Gymuned a Rhanddeiliaid |  |
| Alec Porter | Rheolwr Prosiect |  |
| Jamie Warner (Clerc) | Swyddog Ymgysylltu â’r Gymuned, De-ddwyrain Cymru |  |
|  |  |  |

**Nodyn gan y Cadeirydd, Jessica Clement**

*STATEMENT HERE*

**Agenda**

1. **Rhaglen Gwella Caerdydd Canolog, Alec Porter, Rheolwr Prosiect, Trafnidiaeth Cymru**

Cyflwynodd Alec Porter yr wybodaeth ddiweddaraf am Raglen Gwella Caerdydd Canolog, sy’n ceisio gwneud gwelliannau i’r orsaf hon i’w gwneud yn addas i’w diben tan y 2040au a’i galluogi i ffurfio rhan o ganolfan drafnidiaeth integredig.

Mae £113 miliwn wedi’i glustnodi ar gyfer y cynllun ar hyn o bryd, ac ar ôl agor y cyflwyniad â darlun o’r cynllun mewn cysylltiad â rhaglenni eraill sy’n cael eu gweithredu’n lleol ar hyn o bryd, gan gynnwys datblygiad Cei Canolog Rightacres, amlinellodd saith amcan y cynllun, sef:

* Gweithredu mesurau i leihau gorlenwi a thagfeydd, ac i ddarparu ar gyfer gofynion digwyddiadau yn y rhanbarth a dyheadau ar gyfer twf economaidd ehangach (er hyn, dywedodd Alec na fwriadwyd i’r rhaglen ddatrys yr holl broblemau sy’n gysylltiedig â diwrnodau digwyddiadau ar hyn o bryd)
* Datblygu cyfnewidfa aml-foddol well ar gyfer trafnidiaeth, sy’n gallu gweithredu fel prif ganolfan drafnidiaeth y rhanbarth a hybu allbwn economaidd i ranbarth y ddinas
* Sicrhau digon o gapasiti i ddarparu ar gyfer cynnydd hirdymor yn nifer y teithwyr
* Gwella cysylltedd ac ansawdd mynediad at yr ardal fusnes i’r de o’r orsaf Ganolog, gan gefnogi cyfleoedd masnachol
* Gwella profiad teithwyr a chreu cyfnewidfa sy’n addas i brifddinas Cymru
* Helpu i wella ansawdd yr aer a helpu pobl i leihau eu hôl troed carbon
* Cefnogi twf economaidd yn Mhrifddinas-Ranbarth Caerdydd

Eglurodd Alec fod y rhaglen wedi dechrau ym mis Gorffennaf 2020 a’i bod ar hyn o bryd yn gweithio tuag at gam opsiwn sengl, neu GRIP 3 (Network Rail)/ Cynllun Gwaith Cam B (TC). Cyflwynodd ddiagram o’r Senario Gwmpasu Greiddiol y cytunwyd arni gyda’r rhanddeiliaid ym mis Chwefror 2023, gan gynnwys giatiau cyfnerthedig ym mhen gogleddol yr orsaf, estyniad tua’r gorllewin i Blatfform 0 a gwell mynediad at hyn, gwasanaethu a chyfleusterau storio beiciau yn ardal ‘Fish Jetty’ y platfform hwnnw (cyllideb wedi’i chytuno ar gyfer yr elfen hon), a chlirio platfformau ac adnewyddu a diddosi adeiladau, canopïau a thanffyrdd.

Yn y pen deheuol, eglurodd sut y darperid ardal ganolog newydd ar gyfer staff, ynghyd â gwell mynedfa a fyddai’n hyrwyddo cysylltedd â datblygiad y Cei Canolog a Llinell y Bae. Ar ôl dangos lluniau o’r rhain, trafododd Alec sut y mae’r cynllun yn gysylltiedig â phrosiectau cyfagos, er enghraifft y Gyfnewidfa Fysiau, Ardal Adfywio Economaidd Northside, Cei Canolog a phlatfform Crossrail, gan gynnwys darpariaeth oddefol i hyn ymuno â’r brif linell yn y dyfodol. Gorffennodd drwy ddweud bod y rhai sy’n ymwneud â’r rhaglen yn gobeithio y bydd yr opsiwn sengl a ddewiswyd yn dod i ben erbyn Hydref 2023, a chyflwyno achosion busnes amlinellol a therfynol. Pan agorwyd y llawr i gwestiynau, gofynnodd Carolyn Brownell am fwy o sylwadau gan Drafnidiaeth Cymru am y Sgwâr Canolog, yn fwyaf arbennig ynglŷn ag effaith ciwio ar ddiwrnodau digwyddiadau ar yr ardal. Dywedodd Alec mai dim ond siarad ar ran y rhaglen y gallai ef ei wneud, a bod y rhaglen yn ceisio dod o hyd i’r ffordd orau o wella’r sefyllfa hon, er enghraifft storio rhwystrau diwrnodau digwyddiadau, ac o bosibl a ellid symud ciwiau ar ddiwrnodau digwyddiadau tuag at ardal ‘Fish Jetty’. Pwysleisiodd fodd bynnag na ddisgwylir y bydd hyn yn datrys y broblem yn llwyr. Ychwanegodd Kelsey Barcenilla at ei sylwadau drwy ddweud bod Trafnidiaeth Cymru yn gweithio ar hyn o bryd ar strategaeth dynodi llwybr a diwrnod digwyddiadau, a bydd yn gofyn am ddiweddariadau gan y rheolwyr prosiect perthnasol ac yn ceisio darparu diweddariad mewn fforwm rhanbarthol yn y dyfodol.

Yna gofynnodd Kerri Whybrow a fydd y gyfnewidfa yn aros ar agor ynteu a fydd o fewn y parth cau ar ddiwrnodau digwyddiadau. Dywedodd Kelsey y byddai’n cysylltu â’r timau perthnasol unwaith eto i gael rhagor o wybodaeth. Yn fuan ar ôl hynny, cadarnhaodd yn y sgwrs y byddai’r gyfnewidfa ar agor er mwyn defnyddio cyfleusterau ar ddiwrnodau digwyddiadau â diogelwch ar y safle, ond na fyddai gwasanaethau bysiau’n cael eu gweithredu oherwydd bod ffyrdd lleol ar gau. Diolchodd Kerri i Kelsey am yr wybodaeth hon, a dywedodd y byddai’n anfon ebost ati ynglŷn â hyn.

Gan nad oedd rhagor o gwestiynau diolchodd Alec i’r gynulleidfa am eu hamser.

1. **Dim Ail Gyfle, Ymgyrch Newid Ymddygiad, Lois Park, Pennaeth Ymgysylltu â Chymunedau a Rhanddeiliaid, Trafnidiaeth Cymru**

Rhoddodd Lois Park, Pennaeth Ymgysylltu â Chymunedau a Rhanddeiliaid yn Trafnidiaeth Cymru, drosolwg o ymgyrch bresennol y sefydliad, ‘Dim Ail Gyfle’, gan egluro ei phwrpas a’i phwysigrwydd.

Gan egluro bod yr ymgyrch yn fyw ar hyn o bryd ar-lein (cyfryngau cymdeithasol) ac yn ffisegol (e.e., byrddau hysbysebu yng nghanol trefi), eglurodd sut y mae’r ymgyrch wedi’i hanelu at y rhai a allai o bosibl ymwneud â thresmasu ar Linellau Craidd y Cymoedd, a sut y maent yn wynebu perygl ychwanegol yn awr ar ôl i Gyfarpar Llinell Uwchben (OLE) fynd yn fyw. Darparodd gyd-destun trawsnewid y Metro a gosod systemau trydaneiddio 25KV mewn man lle mae tuedd i dresmasu lle nad oes cyfarpar o’r fath wedi bod o’r blaen. Datblygwyd yr ymgyrch oherwydd yr angen i godi ymwybyddiaeth o’r perygl newydd. Ei hamcanion yw codi ymwybyddiaeth o gyfarpar llinellau uwchben a’u peryglon i’r rhai sy’n gweithio ar Linellau Craidd y Cymoedd, ac yn dod i gysylltiad â hwy, addysgu pobl am bwysigrwydd cadw’n ddiogel o amgylch y rheilffordd, a lleihau tresmasu ac ymddygiad gwrthgymdeithasol.

Er bod gan yr ymgyrch gynulleidfa eang, mae pobl iau, yn enwedig dynion ifanc yn cael eu targedu yn dilyn ymchwil a oedd yn dod i’r casgliad mai dyma’r grŵp sydd fwyaf tebygol o ymwneud ag ymddygiad o’r fath. Fel rhan o’r ymgyrch newid ymddygiad, datblygwyd negeseuon allweddol yn seiliedig ar brofion cynulleidfa, sy’n cynnwys deunydd gweledol cryf wedi’i seilio ar ddillad a ddinistriwyd drwy gysylltiad â chyfarpar llinellau uwchben. Yn fwy cyffredinol, bydd Trafnidiaeth Cymru yn ymgysylltu ag ysgolion a cholegau yng Nghymoedd y De, ac mae eisoes wedi ysgrifennu at randdeiliaid a chymdogion ger llinellau yn yr ardal. Mae hefyd yn chwilio am lysgenhadon, ac yn trefnu digwyddiad seiliedig ar brofiadau, a fydd yn dechrau â siop dros dro yng Nghanolfan Siopa Dewi Sant yng Nghaerdydd, a siopau dros dro mwy lleol o bosibl yn nes ymlaen yn yr haf.

I roi ychydig o gyd-destun i bwrpas yr ymgyrch, cyfeiriodd Lois at ymchwil a oedd yn dangos sut yr oedd tua 54% o gymdogion ger Llinellau Craidd y Cymoedd yn ymwybodol o’r gwaith trawsnewid (o’i gymharu â thua 42% yn 2019), a sut yr oedd ymchwil mewn rhan arall o’r DU yn dangos mai dynion ifanc, a oedd yn ymwneud fel arfer â thresmasu neu ymddygiad gwrthgymdeithasol, oedd y rhai a oedd yn wynebu’r risg fwyaf o farw yn dilyn cysylltiad â chyfarpar llinellau uwchben. Roedd data lleol yn ymwneud â digwyddiadau tresmasu ac ymddygiad gwrthgymdeithasol ar Linellau Craidd y Cymoedd unwaith eto’n dangos mai dynion ifanc oedd y rhai mwyaf tebygol o ymwneud â’r ymddygiad hwn. Dangosodd ymchwil yn ddiweddar yn ymwneud â thua 2,000 o bobl ym Mhrifddinas-Ranbarth Caerdydd fod tua 90% yn gwbl ymwybodol o beryglon cyfarpar llinellau uwchben, ond bod 33% nad oeddent yn ymwybodol bod y gwifrau’n fyw bob amser, ac nid dim ond pan fydd trenau’n bresennol.

Eglurodd Lois sut y datblygwyd yr ymgyrch drwy ymchwil creadigol gan wyddonwyr ymddygiadol, gweithgorau ymgyrch newid ymddygiad a chyfarpar llinellau uwchben Trafnidiaeth Cymru a grwpiau Cymraeg, a sut y cafodd ei phrofi a’i threialu ar ddau grŵp ffocws ansoddol allweddol – dynion ifanc 16 – 24 oed yng ngradd economaidd-gymdeithasol C2DE (y rhai mwyaf tebygol o dresmasu) a phobl ifanc 25+ o’r ddau ryw ac o raddau economaidd-gymdeithasol cymysg. Roedd yr adborth yn awgrymu mai cysyniad yn seiliedig ar ddillad brand wedi’u llosgi oedd yn cael y dylanwad mwyaf ar y grwpiau, a datblygwyd hyn i greu’r ymgyrch ‘Dim Ail Gyfle’. Roedd yr adborth yn cynnwys sylwadau yn dweud bod yr ymgyrch yn ei wneud ‘yn fwy real achos ei fod yn beth corfforol’ (dyn ifanc 16 – 24 oed), a bod yr ymgyrch ‘yn dangos o ddifri y difrod y gall [cyfarpar llinellau uwchben] ei achosi’ a sut y ‘gallwn ni hefyd ddysgu o’u camgymeriadau nhw’ (dyn ifanc 16 – 24 oed), â photensial i fynd yn feirol ar y cyfryngau cymdeithasol.

Yna rhannodd Lois enghreifftiau o ddelweddau o’r ymgyrch, a dywedodd fod data cynnar yn dangos sut yr oedd cynnwys ar Facebook a Snapchat yn dangos ymgysylltiad cryf â’r gynulleidfa, â thua 2.5 miliwn o edrychiadau ar Facebook a thua 750,000 ar Snapchat. Cynhelir adolygiad ym mis Medi i adolygu effeithiolrwydd, a bwriedir i’r ymgyrch bara am tua 18 mis wrth i’r cyfarpar llinellau uwchben ddod yn fyw yn raddol. I gloi gofynnodd am gwestiynau o’r llawr, a rhannodd Jessica Clement ddolen we’r ymgyrch yn y sgwrs.

1. **Unrhyw Fater Arall**

Gofynnodd Jessica Clement a oedd unrhyw faterion eraill o’r llawr. Ni chofnodwyd dim, ac ar ôl diolch i’r cyfranogwyr a rhannu’r ddolen yn y mewnflwch ymgysylltu ar gyfer unrhyw gwestiynau dilynol, daeth y fforwm i ben am 11:05 am BST.

## Camau Gweithredu

Codwyd y camau gweithredu isod yn ystod y fforwm a rhoddir sylw iddynt cyn y Fforwm Rhanbarthol nesaf os bydd modd.

|  |  |
| --- | --- |
| **Cam Gweithredu** | **Beth fydd yn cael ei wneud?** |
| Kelsey Barcenilla i ofyn i reolwyr prosiectau am ddiweddariad ynglŷn â strategaethau dynodi llwybrau a diwrnodau digwyddiadau Caerdydd Canolog. | Rhannu gwybodaeth â Carolyn Brownell a chyfranogwyr eraill. |
|  |  |
|  |  |
|  |  |

## Y Fforwm Rhanddeiliaid Rhanbarthol Nesaf

Cynhelir cyfarfod nesaf Fforwm Rhanddeiliaid Rhanbarthol De-ddwyrain Cymru ym mis Medi 2023. Rhennir rhagor o fanylion ynglŷn â’r trefniadau gyda’r aelodau maes o law.